A BIZOTTSÁG HATÁROZATA
(2005. július 25.)
az izomaltulóznak a 258/97/EK európai parlamenti és tanácsi rendelet szerinti új élelmiszerként vagy új élelmiszer-összetevőként történő forgalomba hozatalának engedélyezéséről
(az értesítés a C(2005) 2776. számú dokumentummal történt)
(Csak a német nyelvű szöveg hiteles)
(2005/581/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
2004. március 4-én a Südzucker AG kérte Németország illetékes hatóságainál az izomaltulóz új élelmiszerként vagy új élelmiszer-összetevőként történő forgalomba hozatalának engedélyezését.
(2)
2004. október 1-jén Németország illetékes élelmiszer-értékelő testülete kibocsátotta előzetes értékelő jelentését. A jelentésben a testület arra a következtetésre jutott, hogy az izomaltulóz javasolt felhasználása az emberi fogyasztás szempontjából biztonságos.
(3)
A Bizottság az előzetes értékelő jelentést 2004. november 30-án továbbította a tagállamoknak.
(4)
A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék fogalomba hozatalával szemben. A kifogásokat és az észrevételeket a tagállamokkal az állandó bizottság 2005. február 14-i ülésén tárgyalták meg, a Cargill által az izomaltulóz közösségi forgalomba hozatalára vonatkozóan benyújtott eredeti kérelemmel együtt.
(5)
Az izomaltulózt tartalmazó élelmiszerek címkézésén és hirdetéseiben a tápértékre vonatkozóan szolgáltatandó információk tekintetében az élelmiszerek tápértékjelöléséről szóló, 1990. szeptember 24-i 90/496/EK tanácsi irányelv (2) irányadó.
(6)
Az előzetes értékelő jelentés alapján megállapítást nyert, hogy az izomaltulóz megfelel a 258/97/EK rendelet 3. cikkének (1) bekezdésében megfogalmazott feltételeknek.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben meghatározott izomaltulóz a Közösségben élelmiszer-ipari felhasználásra forgalomba hozható új élelmiszerként vagy élelmiszer-összetevőként.
2. cikk
A terméken elhelyezett címkén termékmegnevezésként vagy az izomaltulózt tartalmazó élelmiszerek esetében az élelmiszer-összetevők jegyzékében fel kell tüntetni az „izomaltulóz” megnevezést.
Az „izomaltulóz” megjelöléshez csillaggal (*) jelölt, jól olvasható lábjegyzetben meg kell adni a következő szöveget: „Az izomaltulóz glükóz- és gyümölcscukorforrás.” A lábjegyzet szövegét legalább azonos betűmérettel kell szedni, mint az összetevők jegyzékét.
3. cikk
E határozat címzettje a Südzucker AG Mannheim/Ochsenfurt, Maximilianstraβe 10, D-68165 Mannheim.
Kelt Brüsszelben, 2005. július 25-én.